2018/0191 (COD)

KOMISIJAS PAZIŅOJUMS EIROPAS PARLAMENTAM,



ko izstrādā atbilstīgi Līguma par Eiropas Savienības darbību 294. panta 6. punktam,



par

Padomes nostāju attiecībā uz Eiropas Parlamenta un Padomes regulas, ar ko izveido Savienības programmu izglītības, apmācības, jaunatnes un sporta jomā “Erasmus+” un ar ko atceļ Regulu (ES) Nr. 1288/2013, pieņemšanu

(Dokuments attiecas uz EEZ)

1.Konteksts

Datums, kad priekšlikums nosūtīts Eiropas Parlamentam un Padomei (dokuments COM(2018) 367 final – 2018/0191 COD) 2018. gada 30. maijs Datums, kad atzinumu par priekšlikumu pieņēma Reģionu komiteja 2019. gada 6. februāris Datums, kad atzinumu par priekšlikumu pieņēma Eiropas Ekonomikas un sociālo lietu komiteja 2018. gada 19. oktobris Eiropas Parlamenta nostājas datums (pirmais lasījums): 2019. gada 28. marts Datums, kad Padomē panākta vienošanās par vispārējo pieeju 2018. gada 26. novembris Trialogu datumi 2019. gada 7. oktobris 2019. gada 19. novembris 2019. gada 9. decembris 2020. gada 7. decembris 2020. gada 11. decembris Datums, kad Pastāvīgo pārstāvju komiteja apstiprināja kompromisa vienošanos 2020. gada 18. decembris Datums, kad par kompromisa vienošanās apstiprinājumu balsoja Eiropas Parlamenta CULT komiteja 2021. gada 11. janvāris Datums, kad Pastāvīgo pārstāvju komiteja pieņēma Padomes nostāju (“I/A” punkts) 2021. gada 31. marts Datums, kad pieņemta Padomes nostāja pirmajā lasījumā 2021. gada 13. aprīlis

2.Komisijas priekšlikuma mērķis

Programma “Erasmus+” ir viens no finansēšanas instrumentiem daudzgadu finanšu shēmā 2021.–2027. gadam, un tās mērķis ir investēt cilvēkos, sociālajā kohēzijā un vērtībās. Komisija tam ierosinājusi atvēlēt kopējo budžetu 30 miljardus EUR apmērā.

Programmas “Erasmus+” vispārīgais mērķis ir ar mūžizglītības palīdzību atbalstīt cilvēku izglītības, profesionālo un personisko izaugsmi izglītības, apmācības, jaunatnes un sporta jomā Eiropā un ārpus tās, tādējādi veicinot ilgtspējīgu izaugsmi, kvalitatīvas darbvietas un sociālo kohēziju, stimulējot inovāciju, kā arī stiprinot Eiropas identitāti un aktīvu pilsoniskumu. Programmu veido trīs galvenās darbības: 1) mācību mobilitāte, 2) sadarbība starp organizācijām un iestādēm un 3) atbalsts politikas izstrādei un sadarbībai. Programmas integrētais raksturs, kas aptver formālo, neformālo un ikdienējo mācīšanos, piedāvā mācīšanās iespējas visos dzīves posmos.

Saskaņā ar iepriekšējās programmas vidusposma izvērtējuma konstatējumiem un ieinteresēto personu atzinumiem jaunā programma “Erasmus+” saglabā stabilitāti, vienlaikus piedāvājot uzlabojumus, kā arī jaunus pasākumus un darbības, kas atspoguļo jaunās ES politikas programmas plašāku vērienu. Būtiski pastiprinātā, iekļaujošā un paplašinātā programma vēl vairāk veicina mobilitāti un apmaiņu.

3.Komentāri par Eiropas Parlamenta nostāju

Eiropas Parlamenta pirmā lasījuma nostājā, ko pieņēma 2019. gada 28. martā, tika ierosināts Komisijas priekšlikumā izdarīt šādus grozījumus.

–Nosaukums: saglabāt nosaukumu “Erasmus+” (“Erasmus” vietā, kā ierosinājusi Komisija).

–Budžets: budžeta trīskāršošana; nozaru sadalījuma pārskatīšana (profesionālajai izglītībai un apmācībai palielinājums no 21 % līdz 23 %; skolu izglītībai – no 15,2 % līdz 15,6 %; pieaugušo izglītībai – no 4,8 % līdz 6 %; sportam – no 1,8 % līdz 2 %); gada apropriācijas, ko apstiprina Eiropas Parlaments; lineārs izdevumu profils programmas 7 gadu laikā.

–Mērķi: jauni konkrētie mērķi attiecībā uz starptautisko sadarbību, mūžizglītību un Eiropas pievienoto vērtību.

–Pārvaldība: deleģētie akti gada darba programmu pieņemšanai; sarunu gaitā Eiropas Parlaments īpaši lūdza rast pārvaldības risinājumu, kas nodrošinātu tā iesaisti politisko lēmumu pieņemšanā attiecībā uz programmas īstenošanu.

–Pastiprināta programmas iekļaušanas dimensija: atsevišķa nodaļa par iekļaušanu un panti, kuros noteikts, ka Komisijai jāizstrādā iekļaušanas pasākumu satvars un valstu aģentūrām jāizstrādā valsts iekļaušanas stratēģijas; konkrētie mērķi un rādītāji.

–Eiropas pievienotā vērtība: neizsmeļošs saraksts ar kritērijiem, kas apliecina, ka programmas darbībām piemīt ES pievienotā vērtība.